དེ་ནས་བལ་བོ་རྫོང་ལ་ཕེབས་པ་ན།ལྷ་བླ་མ་བྱང་ཆུབ་འོད་ཀྱིས་རྟ་དཀར་མི་གོས་དཀར་པོ་འབའ་ཞིག་གྱོན་པ་སུམ་བརྒྱ་ཐམ་པས་གདུགས་དང་རྒྱལ་མཚན་བ་དན་ལ་སོགས་པའི་མཆོད་རྫས་ཐོགས་ཏེ་ཕེབས་བསུར་བཅར།དེ་བཞིན་གླུ་གར་དང་།བཀྲ་ཤིས་པའི་ཤིས་པ་བརྗོད་པ་བཅས་གཟབ་ཅིང་རྒྱས་པའི་ཕེབས་བསུ་མཛད།རྒྱན་ཐམས་ཅད་ཀྱང་དཀར་པོ་འབའ་ཞིག་བྱས།བློན་ཆེན་པོ་བཞི་ལ་དར་མདུང་དཀར་པོ་ཐོགས་པ་བཅུ་དྲུག་བཅུ་དྲུག་གིས་བསྐོར།གཞན་ཐམས་ཅད་ལ་ཡང་བ་དན་དང་།ཆུ་དར་གྱི་གདུགས།དེའི་སྐབས་སྔར་མེད་པའི་རག་དུང་གསར་དུ་བཟོས་ཏེ་ཇོ་བོ་སྤྱན་འདྲེན་པའི་ཕྱིར་འབུད་པ་དེ་ནས་བོད་དུ་དུང་ཆེན་འབུད་སྲོལ་དར་ལ།དུང་ཆེན་དེ་ལ་ལོ་པན་སྤྱན་འདྲེན་པའི་དུང་ཆེན་ཞེས་གྲགས།